Virallinen lehti nro C 402 , 22/12/1998 s. 0118



KIRJALLINEN KYSYMYS E-1362/98 esittäjä(t): Graham Watson (ELDR) komissiolle (7. toukokuuta 1998) Aihe: Kaupankäyntinormit Järjestääkö komissio säännöllisesti kokouksia tai seminaareja eri jäsenvaltioiden kaupankäyntinormeista vastaaville viranomaisille? Myöntääkö komissio, että tällaiset kokoukset voisivat olla hyödyllisiä alalla toimijoiden välisten tärkeiden tietojen vaihtamisen helpottamiseksi? Komission jäsenen Martin Bangemanninkomission puolesta antama vastaus (26. kesäkuuta 1998) Tehokas markkinoiden valvonta on välttämätöntä sen varmistamiseksi, että vain yhteisön lainsäädännön mukaisia tuotteita saatetaan markkinoille. Komissio on siksi iloinen arvoisan parlamentin jäsenen asiaa kohtaan osoittamasta kiinnostuksesta ja on samaa mieltä siitä, että eri jäsenvaltioiden markkinoidenvalvontaviranomaisten välinen tiedonvaihto on tärkeää. Lukuisiin toimiin on ryhdytty kansallisten valvontaviranomaisten välisen hallinnollisen yhteistyön parantamiseksi aloilla, jotka ovat yhteisön kansalaisten turvallisuuden kannalta tärkeitä. Kansallisten valvontaviranomaisten yhteistyö perustuu "uuden lähestymistavan" direktiiveihin, joissa määritellään kansalaisten ja yhteiskunnan etujen suojelemiseksi tarvittavat vaatimukset matalajännitelaitteille(1), leluille(2), sähkömagneettiselle yhteensopivuudelle(3), lääkinnällisille laitteille(4) ja huviveneille(5). Tietoa vaihdetaan myös komiteassa, joka perustettiin yleisestä tuoteturvallisuudesta 29 päivänä kesäkuuta 1992 annetulla neuvoston direktiivillä 92/59/ETY(6). Direktiivillä varmistetaan, että markkinoille saatettavat kulutustavarat ovat turvallisia. Lisäksi komissio jakaa jäsenvaltioille tietoa vaarallisista tuotteista nopean tietojenvaihtojärjestelmän avulla. Komissio tukee myös lainvalvontaviranomaisten epävirallista yhteistyötä. Komission valmisteluasiakirja Euroopan kuluttajalainsäädännön täytäntöönpanosta(7) sisältää useita ehdotuksia Euroopan kuluttajalainsäädännön täytäntöönpanon tehostamiseksi, esimerkiksi hyvien menettelytapojen vaihtaminen ja korkean tason tapaamiset. Komissio järjestää kansallisten elintarvikevalvontaviranomaisten välisiä säännöllisiä tapaamisia, joissa voidaan vaihtaa runsaasti tietoa elintarvikevalvonnasta, myös koordinoidun vuosittaisen elintarvikevalvontaohjelman valmistelusta ja nopeasta elintarvikkeita koskevasta hälytysjärjestelmästä. Tämän lisäksi vielä kuhunkin jäsenvaltioon asetetun yhteydenpitoyksikön tarjoama hallinnollinen apu parantaa jäsenvaltioiden välistä tiedonvaihtoa. Komissio ja Lontoossa toimiva Euroopan lääkearviointivirasto järjestävät säännöllisiä tapaamisia jäsenvaltioiden viranomaisedustajien kanssa lääkkeiden tarkastamiseksi ja valvomiseksi. Edellä kuvattujen alakohtaisten aloitteiden lisäksi komissio haluaisi tuoda esille Karolus-vaihto-ohjelman tarjoamat mahdollisuudet. Ohjelma tarjoaa markkinoiden valvonnasta vastaaville viranomaisille ja muille yhtenäismarkkinasääntöjen täytäntöönpanoon osallistuville tilaisuuden työskennellä tietyn ajan toisessa jäsenvaltiossa sikäläisten kollegoidensa kanssa. (1) EYVL L 77, 26.3.1973. (2) EYVL L 187, 16.7.1988. (3) EYVL L 139, 23.5.1989. (4) EYVL L 189, 20.7.1990, EYVL L 169, 12.7.1993. (5) EYVL L 164, 30.6.1994. (6) EYVL L 228, 11.8.1992. (7) SEK(98)527, lopullinen.